**Macul**

*Crina Lazăr*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Macul

Dacă cel ce moare

ar avea privilegiul

de a alege o floare

în care să renască

și să crească,

eu dintre toate aș alege,

fără ezitare

și fără vreun calcul,

macul.

Da, mi-ar plăcea

să fiu un mac delicat,

pe un câmp îndepărtat,

roșu neapărat,

din verde-nălțat

de albastru inundat,

deschis din drag de soare

pe răcoare,

nu unul de cultură

sensibil la lumină

sădit să stea cuminte

într-un colț de grădină.

- Mami? Unde ești, ce faci?

- Eram într-un vis cu maci.

- Mami? Care flori îți plac ție?

Lalele, bujori, iasomie?

- Aproape orice floare,

dar macul mă fascinează

mai tare,

prin eleganță,

gingășie și culoare.

Ador contrastul

dintre roșul profund

al petalelor mototolite ușor

și negrul rotund

al staminelor.

Macul e o floare de dor!